幾個人圍埋一檯玩 TRPG。檯上面有紙筆可以攞嚟記低「啲角色嘅能力值」等嘅重要資訊，仲有杯同碗，畀班玩家有得一路玩一路飲飲食食。
**桌上 RPG**（粵拼：coek3 soeng6 RPG；英文：**tabletop RPG**，**TRPG / TTRPG**），又有叫**紙筆**zi2 bat1 **RPG**，係指設計嚟畀人喺檯上面玩嘅角色扮演遊戲（RPG）。

桌上 RPG 嘅重點特徵係**畀啲玩家合作講故仔**：一場典型嘅桌上 RPG 遊戲會有若干位玩家，每位玩家都會控制自己嘅一個角色，玩家會用把口描述佢哋角色採取嘅行動，然後佢哋就會按某啲規則決定「呢啲行動引致咩結果」－例如响《龍與地下城》呢隻經典 TRPG 裏面，「玩家行動有乜結果」係由遊戲管理員負責話事；除此之外，桌上 RPG 屬於 RPG，每個遊戲角色都會掕住能力值表示佢嘅特性。

响廿世紀尾段，桌上 RPG 曾經相當盛行，但打後到咗 90 年代中，隨住電子 RPG 同集換式咭遊戲帶嚟競爭，桌上 RPG 嘅人氣就開始走下坡。不過有遊戲設計界人士指，桌上 RPG 依然對遊戲界造成咗深遠影響，好似廿一世紀初仲好流行嘅奇幻電子 RPG 同埋《魔法風雲會》等嘅奇幻 TCG 都被指係深受《龍與地下城》影響。就算到咗廿一世紀，桌上 RPG 依然有忠實嘅 fan 士支持。

基本定義
----

內文：角色扮演遊戲同桌上遊戲
TRPG 係 RPG 嘅一種。對於 **RPG** 呢隻字「要點定義」，廿一世紀初嘅遊戲設計界查實仲未有完全一致嘅共識。最廣義上，RPG 可以係指

|  |  |  |
| --- | --- | --- |
| 「 | 畀玩家扮演某啲虛構角色嘅遊戲。 | 」 |

RPG 睇重嘅係角色，唔淨只會畀玩家控制住啲角色咁簡單－例如喺平台遊戲《孖寶兄弟》裏面，玩家會控制主角瑪利奧跳嚟跳去；不過《孖寶兄弟》一般唔畀人當做 RPG；RPG 正常嚟講仲會有更多嘅遊戲機制反映「角色周圍去冒險，隨住時間成長」呢點，會用到經驗值同升呢等嘅概念，而隨住一個角色升呢，佢仲會提升能力值，能力值嘅提升令佢達成遊戲目標－例如「打低啲怪獸」－嘅能力更加強。

TRPG 就係指設計嚟預咗啲人喺檯上面玩嘅 RPG：相比之下，電子 RPG 係以電子形式存在嘅 RPG，會靠電腦計啲角色「攞到幾多經驗值」同埋「基於佢嘅能力值，佢呢吓攻擊對敵人嘅生命值造成咗幾多點損害」等嘅嘢，而 TRPG 唔靠電腦行，一般會要求玩家人手計同攞紙筆記低呢啲資訊，亦成日會配埋地圖同比例模型等嘅物品，方便玩家想像角色所經歷嘅冒險。

遊戲流程
----

睇埋：冒險 (RPG)同埋campaign (RPG)
以下係典型嘅 TRPG 嘅基本玩法流程。

### 事前準備

睇埋：角色創建同埋圖板遊戲
一場典型嘅 TRPG 遊戲會有：

* 一個人負責擔當遊戲管理員（GM）、
* 若干位玩家參與「冒險」，每位參與冒險嘅玩家會有佢控制嘅角色。

第一次玩嘅玩家通常要做角色創建，定立自己嘅角色有乜特性－例如响《D&D》裏面，玩家座底要決定自己創立嗰個角色屬於邊種種族（有矮人、精靈同半獸人等嘅選項）、係咩職業同埋能力值分佈呀噉，呢啲特性會對「有啲乜嘢行動係個角色可以採取嘅」有深遠影響。啱啱開始玩、乜都唔識嘅玩家成日會攞啲預先由其他人設好咗嘅角色嚟玩，玩到咁上下熟先試吓創立自己嘅角色。

|  |  |  |  |  |  |  |
| --- | --- | --- | --- | --- | --- | --- |
| 

|  |
| --- |
| 「面數唔同嘅骰仔」係 TRPG 成日用到嘅架生，攞嚟同隻遊戲產生隨機性。 |
| 「面數唔同嘅骰仔」係 TRPG 成日用到嘅架生，攞嚟同隻遊戲產生隨機性。  |

|  |
| --- |
| 一場進行到半路嘅《D&D》遊戲；喺呢隻遊戲入面，玩家用塑膠公仔代表角色。 |
| 一場進行到半路嘅《D&D》遊戲；喺呢隻遊戲入面，玩家用塑膠公仔代表角色。  |

|  |
| --- |
| 2022 年有 TRPG fan 史為咗玩 TRPG，整咗比例模型模擬佢想像中嘅冒險場景。 |
| 2022 年有 TRPG fan 史為咗玩 TRPG，整咗比例模型模擬佢想像中嘅冒險場景。  |

 |

2009 年一場 TRPG 遊戲；相最左邊嗰個人係 GM，佢一路睇住遊戲素材（佢面前拃文件）一路引導遊戲進行。
參與冒險嘅玩家攞住

* 自己嘅角色－可以用塑膠公仔嚟表示、同埋
* 第啲玩遊戲用嘅架生，好似係 20 面嘅骰仔呀噉，

就可以開始「冒險」。

### 遊戲開始

睇埋：Campaign setting
一場 TRPG 冒險會有素材。呢啲素材通常係由出版隻遊戲嗰間公司整嘅，不過有啲 GM 又會自創冒險素材。而無論啲素材係點嚟嘅，GM 喺冒險開始嗰陣，都要攞住佢手上啲素材，向班玩家敘述場冒險嘅背景資訊，會對住班玩家講類似以下噉嘅嘢：

**GM**：你哋係一班冒險家，有日你哋嚟到一座出嗮名有魔法嘅森林，座森林裏面住滿嗮各種嘅仙子同異獸。有傳言話，近排魔法森林深處有股黑暗力量喺度作怪，搞到有股令啲嘢腐敗嘅力量慢慢噉周圍散佈。你哋而家想進入呢座森林，解開呢個謎團。
或者

**GM**：你哋係一班冒險家，有日你哋嚟到呢條叫**巴羅維亞**（Barovia）嘅村仔度。你哋撞到兩個細路，一對好細個嘅姐弟。兩個細路開口要求，想你哋幫佢哋趕走佢哋屋企地牢入面嘅一隻『怪獸』。你哋諗都唔諗就應承幫佢哋解難，但你哋一行入間屋度，就發覺自己出唔返去... 
又例如

**GM**：1926 年 4 月 12 號，下晝 8:15，地點係麻省對開嘅海。個海有風暴形成緊，周圍一片黑暗，你哋望住**燈塔島**，島仔上面座燈塔大約喺 15 分鐘前壞咗，唔再照亮海岸對開嘅岩石。因為噉，你哋坐住嗰架客船撞咗埋嚿石度。隨住架船開始沉，啲船員郁手疏散包括你哋在內嘅眾乘客，你哋正要坐上救生艇之際，船員教你哋下一步應該點做－個海因為風暴形成緊而好大浪，而且燈塔壞咗周圍黑眯鼆噉，一嘢駛返港口好危險，燈塔島就喺附近，所以你哋應該去住嗰度避難先。下一刻，你哋坐住嗰架救生艇就一嘢躂咗落水。你哋可以做嘅，就只有望住燈塔島嘅影，揸住救生艇前往呢座充滿咗未知嘅島仔... 
玩家對場冒險有咗基本嘅理解，就可以開始玩。

### 遊戲進行

睇埋：RPG 系統
隨住遊戲進行，玩家要輪流做決定，再用把口描述自己個角色採取咩行動，「有啲咩行動可以選擇」呢點就隻隻 TRPG 規則都唔同。正常嚟講，GM 會跟規則決定「啲行動有乜結果」。响《D&D》裏面，玩家採取行動嗰時，要擲骰仔，跟住 GM 就會睇住骰仔擲到嘅數、角色嘅能力值同埋遊戲規則，判定行動嘅結果，即係好似噉：

**GM**：你哋嚟到鎮上面嘅 tavern（粵拼：te1 fan4），搵到你哋嘅目標人物阿蟲。你哋行埋去，問阿蟲有冇見過你哋搵緊嗰個疑犯，阿蟲唔睬你哋。
**玩家 A**：我兇神惡煞噉行埋阿蟲度，我凶佢話我係縣官嘅死黨，佢唔出聲就係同縣官過唔去。我諗住靠噉樣做嚟嚇到佢開聲。（望住手上張紙記低咗嗰個反映「凶人嘅能力」嘅能力值，然後擲粒 20 面骰）我擲到嘅數值係 18。
**GM**：（按照能力值、骰仔擲到嘅數同遊戲素材嘅內容）阿蟲真係畀尼古拉斯（玩家 A 嘅角色個名）凶到，於是就爆料，話佢喺三日前見過嗰個疑犯，話個疑犯似乎打算去鎮以北嗰座陵墓度，想要搵某件畀人收埋咗喺陵墓入面嘅法寶... 
2009 年一幅圖畫；幅畫描繪想像中嘅「典型中世紀式奇幻城鎮」。
或者噉：

**GM**：你哋嚟到大橋前面，正當你哋想過橋嗰陣，有個守衛企出嚟攔住你哋，話想過橋就要交 5 個金幣做過路費。你哋打算點做？
**玩家 A**：（睇睇手上張紙記住嗰個表示「銀包有幾多錢淨」嘅數值，夠錢）我乖乖哋交過路費。
**玩家 B**：（睇睇手上張紙記住嗰個表示「銀包有幾多錢淨」嘅數值，夠錢但唔想交）我揀嘗試趁啲守衛冇望住嗰時靜靜雞祟過。（望住手上張紙記低咗嗰個反映「做鬼祟嘢嘅能力」嘅能力值，然後擲粒 20 面骰）我擲到嘅數值係 14。
**GM**：（按照能力值、骰仔擲到嘅數同遊戲素材嘅內容）尼古拉斯（玩家 A 嘅角色個名）交咗過路費過橋，過咗之後，佢見到阿積（玩家 B 角色個名），原來阿積喺尼古拉斯交過路費嗰陣神不知鬼不覺噉祟咗過嚟。
呢幅圖畫描繪《D&D》裏面嘅 hydra 嘅形象。《D&D》用咗大量嚟自西方世界傳統嘅神話同民間故事入面嘅橋段，例如 hydra 就源自希臘神話。
又或者噉：

**GM**：你哋繼續進行調查，行入呢間有魔法嘅圖書館，正當你哋檢查緊啲書有冇你哋想搵嘅線索嗰陣，書架上啲書突然間一嘢飛嗮出嚟，仲結合埋成一隻大怪獸噉嘅形狀，攻擊你哋！你哋畀隻書怪獸突襲，避唔避得開佢嘅攻擊呢？離隻怪獸最近嗰兩位玩家，唔該擲骰。
**玩家 A**：（擲粒 20 面骰）我擲到嘅數值係 17。
**玩家 B**：（都係擲粒 20 面骰）我擲到 4。
**GM**：（按能力值、骰仔擲到嘅數同遊戲素材嘅內容）尼古拉斯（玩家 A 角色個名）一跳避開隻書怪獸嘅攻擊，但阿積（玩家 B 角色個名）就唔好彩畀隻書怪獸一嘢捉住。阿積完全郁唔到（即係乜行動都採取唔到），阿積嘅一眾隊友，你哋打算點做？
場冒險行到咁上下，情節仲有可能提到大規模嘅戰鬥，而啲玩家可以用棋盤等嘅架生模擬呢啲噉嘅戰鬥。基本做法通常都係一樣：GM 提供情境，玩家做決定同埋描述自己角色嘅行動，當中玩家好多時要郁手用擲骰仔等嘅方法產生隨機性，然後 GM 按遊戲規則決定「啲行動有乜結果」。

最後當場冒險結束嗰時，GM 就會跟住規則決定「每位玩家得到啲乜」，例如係「每個角色攞到幾多經驗值」噉。

一隻 TRPG 入面用嚟記住個角色嘅能力值嘅紙；包括《D&D》在內嘅 TRPG 都有噉嘅紙畀玩家攞嚟記住自己角色嘅特性。

出名作品
----

2005 年一場《D&D》遊戲；班玩家攞棋盤同塑膠公仔等嘅架生嚟模擬冒險途中嘅戰鬥，有少少似捉緊棋噉。
睇埋：龍與地下城
* 《龍與地下城》（D&D）：廣泛噉畀人認為係 TRPG 代表，兼奇幻遊戲嘅代表之一，亦係史上第一隻畀人攞去賣（表示製作質素夠高）嘅 TRPG 。
* 《括吐露嘅呼喚》（CoC）：一隻採用咗愛卡夫式恐怖美學嘅 TRPG。
* 《符石之謎》
* 《黑暗世界》
* 《暗影狂奔》
* 《暗夜魔法使》
* 《開拓者 RPG》

... 呀噉。

影響
--

* 電子 RPG
* MMORPG
* 集換式咭遊戲
* Roguelike

睇埋
--

* 想像
* 奇幻
* 恐怖故仔
* 微模型打仗遊戲

|  |  |  |
| --- | --- | --- |
| 「 | 原版英文（重述咗）："Dungeons & Dragons is just like giving your rook a motive in chess."
粵文翻譯：《龍與地下城》就好似喺國際象棋入面畀你隻城堡有角色動機噉。
 | 」 |
| ——專設計 RPG 嘅美國遊戲設計師莊域（John Wick）
 |

註釋
--

1. ↑  呢度講嘅「RPG」，**唔**淨只係講緊電子 RPG。
2. ↑  而未齊架生嘅初學者，就成日會攞國際象棋嘅棋或者類似嘅嘢頂住檔先。
3. ↑  即係話 GM 職責有啲似講故佬，帶領玩家經歷故事。事實上，「識得講故仔」一般畀人覺得係好嘅 GM 應有嘅特徵。

文獻
--

* Buruk, O. T. & Özcan, O. (2016, October). WEARPG: game design implications for movement-based play in table-top role-playing games with arm-worn devices. In *Proceedings of the 20th International Academic Mindtrek Conference* (pp. 403-412).
* Buruk, O. T. & Özcan, O. (2018, April). Extracting design guidelines for wearables and movement in tabletop role-playing games via a research through design process. In *Proceedings of the 2018 CHI Conference on Human Factors in Computing Systems* (pp. 1-13).
* Collins, S. & Šabanović, S. (2021, August). "What Does Your Robot Do?" A Tabletop Role-Playing Game to Support Robot Design. In *2021 30th IEEE International Conference on Robot & Human Interactive Communication (RO-MAN)* (pp. 1097-1102). IEEE.
* Guzdial, M. Acharya, D. Kreminski, M. Cook, M. Eladhari, M. Liapis, A. & Sullivan, A. (2020, September). Tabletop roleplaying games as procedural content generators. In *International Conference on the Foundations of Digital Games* (pp. 1-9).
* White, W. J. (2020). *Tabletop RPG Design in Theory and Practice at the Forge, 2001-2012: Designs and Discussions*. Springer Nature.

引咗
--

1. 1 2 3 4 5  "Narrative" or "Tabletop" RPG's.
2. ↑  WHAT IS A ROLE-PLAYING GAME?.
3. ↑  11 Ways Dungeons & Dragons Influenced Video Games. *The Gamer*.
4. ↑  Hitchens, M. & Drachen, A. (2009). The many faces of role-playing games (PDF). *International journal of role-playing*, 1(1), 3-21.
5. 1 2  Zagal, J. P. & Deterding, S. (2018). Definitions of "role-playing games" (PDF). In *Role-Playing Game Studies* (pp. 19-51). Routledge.
6. ↑  D&D: Need An Adventure In A Hurry? Here Are 60 One-Page Adventures.
7. ↑  Best Intro Adventures For D&D 5e, Ranked. *The Gamer*.
8. ↑  The Lightless Beacon: When the Lights Went Out (PDF). *Call of Cthulhu*.
9. ↑  On Being a (Game) Master Storyteller. *The Angry GM*.
10. ↑  D&D 5E – Stealth and Hiding. *Dungeon Master Assistance*.
11. ↑  Candlekeep Mysteries - The Joy of Extradimensional Spaces. *D&D Adventures*.
12. ↑  Chapter 9: Combat. *D&D Beyond*.
13. ↑  Laycock, J. (12 February 2015). "Chapter 1: The Birth of Fantasy Role-Playing Games". *Dangerous Games: What the Moral Panic over Role-Playing Games Says about Play, Religion, and Imagined Worlds*. University of California Press. pp. 31-50.
14. ↑  Wick, John (1 October 2014). "Chess is not an RPG: The Illusion of Game Balance". *John Wick Presents*. 原著喺2021年8月13號歸檔. 喺2023年1月15號搵到.

拎
-


維基同享有多媒體嘅嘢：  
**檯面 RPG**

* （英文） Introduction To Tabletop RPGs. *Roll 20 Wiki*.
* （英文） RPG.Net - RPG community and database.

| * 睇
* 傾
* 改
角色扮演遊戲（RPG） |
| --- |
|  | **主要種類**
* 桌上 RPG
* 真人 RPG
* 電子 RPG（MMORPG）
* 網上文字 RPG
 |  |
| **重要概念**
* 創建角色
* 經驗值同能力值
* 玩家角色同 NPC
* 冒險同 campaign（Setting）

* GM
* RPG 系統
* RPG 理論（GNS 理論）
* RPG 詞彙
* RPG 史
 |
| **拉雜相關**
* 桌上遊戲
* 推想型故仔（奇幻同科幻）
* 世界創建
* 遊戲設計同遊戲研究

* 英維嘅 RPG 一覽同 RPG 設計師一覽
* 電子遊戲詞彙
* 電子遊戲類型一覽
* 收藏
 |
|  維基同享中有關角色扮演遊戲嘅資源類 |